OpenLLM-France/wikimedia huggingface dataset:
# Severino Andreoli

Severino Andreoli (Caprino Veronese, Verona, 8 de gener de 1941) és un ciclista italià, ja retirat, que fou professional entre 1965 i 1969.
Com a ciclista amateur va prendre part en els Jocs Olímpics de Tòquio de 1964, en què guanyà una medalla de plata en la prova de contrarellotge per equips, junt a Ferruccio Manza, Luciano Dalla Bona i Pietro Guerra. En la cursa en ruta individual hi fou 28è. Com a professional destaca una victòria d'etapa al Giro d'Itàlia de 1966.

## Palmarès

* 1963
** Vencedor d'una etapa de la Cursa de la Pau
* 1964
** Campió del món amateur de contrarellotge per equips, junt a Ferruccio Manza, Luciano Dalla Bona i Pietro Guerra
** Medalla de plata als Jocs Olímpics de Tòquio en contrarellotge per equips
* 1966
** Vencedor d'una etapa del Giro d'Itàlia
* 1968
** 1r a Col San Martino

### Resultats al Giro d'Itàlia

* 1965. 53è de la classificació general
* 1966. 71è de la classificació general. Vencedor d'una etapa
* 1967. 54è de la classificació general

### Resultats a la Volta a Espanya

* 1967. Abandona (6a etapa)

### Resultats al Tour de França

* 1968. Abandona (12a etapa)

## Referències

* ↑ «ANDREOLI Severino». [Consulta: 22 novembre 2022].
* ↑ «Olympedia – Severino Andreoli». [Consulta: 22 novembre 2022].
* ↑ ONLUS®, Museo del Ciclismo Associazione Culturale. «Museo del Ciclismo - Severino ANDREOLI» (en italià). [Consulta: 22 novembre 2022].

## Enllaços externs

* Fitxa de Severino Andreoli a sitiodeciclismo.net
# Slínkino

Slínkino (en rus: Слинкино) és un poble (un possiólok) del krai de Primórie, a l'Extrem Orient de Rússia, que el 2018 tenia 143 habitants. Pertany al districte rural de Partizanski. Fins al 1972 la vila es deia Sabaixi.

## Referències

* ↑ Официальный сайт администрации Партизанского района
* ↑ Постановление Совета Министров РСФСР № 753 от 29 декабря 1972 г.
# Sulligent

Sulligent és una població dels Estats Units a l'estat d'Alabama. Segons el cens del 2000 tenia 2.151 habitants.

## Demografia

Segons el cens del 2000, Sulligent tenia 2.151 habitants, 901 habitatges, i 637 famílies La densitat de població era de 105,8 habitants/km².
Dels 901 habitatges en un 29,2% hi vivien nens de menys de 18 anys, en un 52,9% hi vivien parelles casades, en un 13,7% dones solteres, i en un 29,3% no eren unitats familiars. En el 28% dels habitatges hi vivien persones soles el 15,2% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,39 i el nombre mitjà de persones que vivien en cada família era de 2,9.
Per edats la població es repartia de la següent manera: un 23,6% tenia menys de 18 anys, un 9,1% entre 18 i 24, un 26,8% entre 25 i 44, un 24,4% de 45 a 60 i un 16,1% 65 anys o més.
L'edat mediana era de 39 anys. Per cada 100 dones hi havia 87,2 homes. Per cada 100 dones de 18 o més anys hi havia 84,2 homes.
La renda mediana per habitatge era de 26.541 $ i la renda mediana per família de 30.645$. Els homes tenien una renda mediana de 29.966 $ mentre que les dones 19.537 $. La renda per capita de la població era de 15.794 $. Aproximadament el 18% de les famílies i el 21% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «Annual Estimates of the Population for Incorporated Places in Alabama». Oficina del Cens dels Estats Units, 10-07-2008.
* 1 2 3 «Fact Sheet- Sulligent». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 4 juliol 2010].
* ↑ «Geographic Comparison Table- Sulligent». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 4 juliol 2010].
# Squark

Els squarks són els supercompanys dels quarks. Aquests inclouen el squark samunt, squark savall, squark sencant, squark sestrany, squark sim, i squark sfons.

## Llista de squarks

Squarks :
| Squark | Símbol | Quark associat | Símbol |
| Primera generació ||||
| Squark samunt | ${\tilde {u}}$ | Amunt quark | $u$ |
| Squark savall | ${\tilde {d}}$ | Avall quark | $d$ |
| Segona generació ||||
| Squark sencant | ${\tilde {c}}$ | Quark d'encant | $c$ |
| Squark sestrany | ${\tilde {s}}$ | Quark estrany | $s$ |
| Tercera generació ||||
| Squark sim | ${\tilde {t}}$ | Quark cim | $t$ |
| Squark sfons | ${\tilde {b}}$ | Quark fons | $b$ |

## Referències

* ↑ «A Supersymmetry primer» (en anglès). Adv.Ser.Direct.High Energy Phys. 21, (2010).

## Vegeu també

* Llista de partícules supersimètriques
# Silenci = Mort

Silenci = Mort (en anglès Silence=Death) és un de les icones polítiques més conegudes de la lluita contra la SIDA. Va ser el treball col·lectiu de sis membres del grup Silence=Death Project de Nova York: Avram Finkelstein, Brian Howard, Oliver Johnston, Charles Kreloff, Chris Lione i Jorge Soccarás.

## Història

Finkelstein va fundar el col·lectiu Silence=Death Project al costat de Jorge Soccarás en 1985 durant l'auge de la crisi de la SIDA com un grup de conscienciació, encara que a causa del contingut de les seves discussions ràpid es va convertir en un grup polític.
En 1987, el grup va decidir crear un cartell per a pegar-lo per la ciutat de Nova York. Van decidir no utilitzar imatges fotogràfiques per ser excloents, utilitzant un llenguatge més abstracte en un intent d'arribar a audiències més àmplies.
Van crear el cartell Silenci=Mort usant únicament la frase al costat del triangle rosa, una imatge que s'havia convertit en un símbol de la comunitat gai durant els anys 1970 després de resignificar la seva associació amb la persecució d'homosexuals durant l'Alemanya Nazi i amb l'Holocaust.
El cartell Silenci=Mort va ser usat també pel grup ACT UP (AIDS Coalition to Unleash Power) com a imatge central de la seva campanya d'activisme contra la pandèmia de VIH/SIDA.

## Vegeu també

* Indetectable = Intransmissible

## Referències

* ↑ Emmerman, James. «After Orlando, the Iconic Silence = Death Image Is Back. Meet One of the Artists Who Created It.». Slate, 13-07-2016.
* ↑ Kerr, Theodore. «How Six NYC Activists Changed History With 'Silence = Death'». Village Voice, 20-06-1017.
* ↑ Finkelstein, Avram. «Silence Equals Death Poster». New York Public Library, 22-11-2013.
* ↑ «Silence=Death». ACT UP. Arxivat de l'original el 7 de setembre de 2009. [Consulta: 28 novembre 2018].
# Silenci documental

El silenci documental fa referència a la manca de resultats. Es pot donar el cas que en realitzar una cerca documental no es troben resultats o no es troben documents pertinents, sent conscients que n'hi ha. L'estratègia de cerca pot no ser l'adequada o les fonts consultades poden no ser les correctes.
Per exemple, el document "Els sacerdots a Barcelona durant el segle xix" arriba a un sistema documental. El document s'indexa automàticament, extraient les paraules del títol i del resum. Si un usuari vol fer una consulta per a trobar informació sobre els clergues durant la Guerra del Francès i formula la consulta emprant el terme clergues no recuperarà aquest document, que és totalment pertinent. S'haurà produït una manca d'informació, un silenci documental. A fi d'evitar-ho, ha de preveure i indicar tots els possibles sinònims de la paraula clergues en la seva estratègia de cerca. També desconeix si el terme estarà en singular o plural i, per tant, cal que faci un truncament.
L'estratègia que es pot dur a terme per minimitzar el silenci documental serà utilitzar termes més genèrics o canviar la cerca, fent una reflexió sobre els millors termes, a ser possible unívocs, les seves possibles variacions o sinònims i utilitzar operadors booleans.
La primera justificació de l'existència dels llenguatges documentals artificials o controlats és la necessitat d'univocitat (un únic terme, un únic concepte): com més propers siguin al llenguatge natural, més grans seran els riscos de trobar silenci i soroll documentals en la recuperació de la informació. Els llenguatges lliures tenen uns costos molt baixos, però presenten més problemes en la recuperació (soroll i silenci documental).

## Referències

* ↑ Bonich, Mònica; Cervera, Albert; Santos, Gema «Com s'ha d'iniciar una cerca». Universitat Oberta de Catalunya, pàg. 14 [Consulta: 26 maig 2021].
* 1 2 Cuadrado Benítez, Maribel «Llenguatges documentals». Universitat Oberta de Catalunya, pàg. 72.
* ↑ Gil Urdiciain, Blanca. Evolución histórica de los tesauros españoles y análisis de su rendimiento en el proceso de recuperación de información (tesi) (en castellà). Madrid: Universidad Complutense de Madrid, 1997, p. 429 [Consulta: 26 maig 2021].
* ↑ Vega, Guadalupe. «Valor agregado a la información : ruido y silencio documental» (en castellà). [Consulta: 26 maig 2021].

## Vegeu també

* Sistema de recuperació d'informació
* Recuperació d'informació
* Soroll documental
# Steven M. Bellovin

Steven M. Bellovin var ser un investigador en xarxes i seguretat informàtica. Professor al departament d'informàtica de la Universitat de Colúmbia des de 2005. Anteriorment, Bellovin va ser becari a AT&T Labs Research a Florham Park, Nova Jersey.
El setembre de 2012, Bellovin va ser nomenat tecnòleg en cap de la Comissió Federal de Comerç dels Estats Units, en substitució d'Edward W. Felten, que va tornar a la Universitat de Princeton. Va ocupar aquest càrrec des de setembre de 2012 fins a agost de 2013.
El febrer de 2016, Bellovin es va convertir en el primer acadèmic de tecnologia de la Junta de Supervisió de Privadesa i Llibertats Civils.
Va rebre una llicenciatura a la Universitat de Colúmbia, i un màster i doctorat en informàtica per la Universitat de Carolina del Nord a Chapel Hill.
Com a estudiant de postgrau, Bellovin va ser un dels creadors d'USENET. Més tard va suggerir que Gene Spafford creés la llista de correu Phage com a resposta al Morris Worm.
Bellovin és autor i coautor de diversos llibres, RFC i articles tècnics, com ara:
* Tallafocs i seguretat a Internet: repel·lint el Wily HackerISBN 0-201-63357-4 (amb W. Cheswick) - un dels primers llibres sobre seguretat a Internet.
** Tallafocs i seguretat a Internet: repel·lint el Wily Hacker 2a edicióISBN 0-201-63466-X (amb Cheswick i Aviel D. Rubin)
* Pensant en seguretat: aturar els pirates informàtics de l'any que ve (2015)ISBN 978-0134277547
* FTP compatible amb el tallafoc.
* Problemes de seguretat per IPng.
* En moltes adreces per host.
* Defensa contra els atacs de nombres de seqüència.
* RFC 3514 La bandera de seguretat a la capçalera IPv4 (RFC del dia dels inocents).
* Sobre l'ús del protocol de transmissió de control de flux (SCTP) amb IPsec (amb J. Ioannidis, A. Keromytis, R. Stewart).
* Mecanismes de seguretat per a Internet (amb J. Schiller, Ed., C. Kaufman).
* Directrius per a la gestió de claus criptogràfiques (amb R. Housley).

## Referències

* ↑ Steve Bellovin's home page
* ↑ «Steven M. Bellovin | InformIT» (en anglès).
* ↑ «AT&T; Labs Research - Bellovin, Steven M» (en anglès). Arxivat de l'original el 2010-12-05. [Consulta: 20 març 2010].
* ↑ "FTC Announces Appointments to Agency Leadership Positions", FTC press release, August 3, 2012
* ↑ «FTC Chief Technologists» (en anglès). Federal Trade Commission, 01-05-2018. [Consulta: 2 juliol 2021].
* ↑ "Technology Scholar Appointed by Privacy and Civil Liberties Oversight Board" Arxivat 2016-02-17 a Wayback Machine., PCLOB press release, February 12, 2016
* ↑ «Columbia College Today» (en anglès). Columbia College Today, Fall 2019. [Consulta: December 24, 2020].
# Sorella roncaire

La sorella roncaire (Caranx rhonchus) és un peix teleosti de la família dels caràngids i de l'ordre dels perciformes.

## Morfologia

Pot arribar als 60 cm de llargària total i als 1.000 g de pes.

## Distribució geogràfica

Es troba des de les costes del Marroc fins a Angola, incloent-hi la costa mediterrània africana.

## Referències

* ↑ MarineSpecies.org (anglès)
* ↑ The Taxonomicon (anglès)
* 1 2 FishBase (anglès)

## Bibliografia

* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Slimonia

Slimonia és un gènere d'euriptèrides de gran mida que visqueren en el Silurià; està estretament relacionat amb Pterygotus. Slimonia era molt semblada al Pterygotus, tret que el tèlson és més gran, i que el seu cos era més petit i més prim. La principal diferència entre els dos gèneres, no obstant això, és que Slimonia era exclusivament d'aigua dolça, mentre que Pterygotus vivia en els estuaris. Slimonia depredava peixos d'aigua dolça més petits, com heterostracis i osteostracis primerencs estripant-los amb les seves grans pinces. L'espècie més grossa de Slimonia era enorme, al voltant de dos metres de longitud. Les seves potes eren primes pel que probablement era un depredador d'emboscada. Els pulmons estaven a la part inferior del cos en una sèrie de plecs.

## Referències

* ↑ Fortey, Richard A.. Life: a natural history of the first four billion years of life on earth. Nova York: Alfred A. Knopf, 1998, p. 146–7. ISBN 0-375-40119-9.
# Síndrome post-cures intensives

La síndrome post-cures intensives (SPCI) descriu una col·lecció de trastorns de salut que són comuns entre els pacients que sobreviuen a malalties crítiques i de cures intensives. Generalment, la SPCI es considera diferent de les deficiències que experimenten els que sobreviuen a malalties crítiques i de cures intensives després de lesions traumàtiques i cerebrals. El rang de símptomes que descriu la SPCI es troba en tres grans categories: deteriorament físic, deteriorament cognitiu i deteriorament psiquiàtric. Una persona amb SPCI pot presentar símptomes de les tres categories o només una.
Les millores en la supervivència després d'una malaltia crítica han portat a investigacions centrades en els resultats a llarg termini per a aquests pacients. Aquesta millora de la supervivència també ha comportat el descobriment de discapacitats funcionals importants que pateixen molts supervivents de malalties crítiques. Com que la majoria de la literatura en medicina de cura crítica se centra en els resultats a curt termini (per exemple, la supervivència), la comprensió actual de les SPCI és relativament limitada. La sedació i la immobilització prolongada semblen ser temes habituals entre els pacients que pateixen la SPCI.
El terme SPCI va sorgir cap al 2010, almenys en part, per sensibilitzar sobre les importants disfuncions a llarg termini derivades del tractament a la unitat de cures intensives (UCI). La consciència d'aquestes discapacitats funcionals a llarg termini està creixent i s'està fent investigacions per tal d'aclarir encara més l'espectre de les discapacitats i trobar maneres més efectives de prevenir aquestes complicacions a llarg termini i de tractar amb més eficàcia la recuperació funcional. La major consciència en la comunitat mèdica també ha posat de manifest la necessitat de més recursos hospitalaris i comunitaris per identificar i tractar de manera més eficaç els pacients que pateixen la SPCI després de sobreviure a una malaltia crítica.

## Referències

* 1 2 Medicine SoCC. Post-Intensive Care Syndrome. Patients and Families 2013; «Archived copy». Arxivat de l'original el 2015-06-13. [Consulta: 13 juny 2015].. Accessed July 30, 2014.
* ↑ «Improving long-term outcomes after discharge from intensive care unit: report from a stakeholders' conference». Crit. Care Med., 40, 2, 2012, pàg. 502–9. DOI: 10.1097/CCM.0b013e318232da75. PMID: 21946660.
* ↑ «THRIVE: Life After the Intensive Care Unit». [Consulta: 2 juny 2016].
* ↑ Needham DM, Davidson J, Cohen H, et al. Improving long-term outcomes after discharge from intensive care unit: report from a stakeholders' conference. Critical care medicine. Feb 2012;40(2):502-509.
* ↑ Kress JP. Sedation and mobility: changing the paradigm. Critical care clinics. Jan 2013;29(1):67-75.
# Sànnikovo

Sànnikovo (en rus: Санниково) és un poble de l'óblast de Vladímir, a Rússia, segons el cens del 2010 tenia 58 habitants. Pertany al districte municipal de Múrom.

## Referències

* ↑ Серёгин А. П. Флора Владимирской области: конспект и атлас. — Тула: Гриф и К, 2012. — 620 с.
* ↑ «В.Г. Добронравов. Историко-статистическое описание церквей и приходов Владимирской епархии: Вып. 4: Меленковский, Муромский, Покровский и Судогодский уезды. - 1897». Arxivat de l'original el 2018-05-09.
# Sàrdica

Sàrdica (Σαρδική, la variant Sèrdica fou més usat pels grecs i Sàrdica pels romans) fou una ciutat de la Mèsia Superior.
El 294 aC fou inclosa a la província de Dàcia Inferior i convertida en la capital. Sota Lluci Domici Aurelià fou esmentada com Ulpia Sardica. A la seva rodalia hi va néixer l'emperador Maximià. Àtila va destruir la ciutat però fou restaurada (segle v). A l'edat mitjana apareix esmentada sota el nom de Triaditza (Τριάδιτζα) que podria ser el seu nom traci original. Les ruïnes són una mica al sud de la moderna capital búlgara Sofia.

## Referències

* ↑ «Sàrdica». Gran Enciclopèdia Catalana. Barcelona: Grup Enciclopèdia Catalana.
* ↑ Dyer, Thomas Henry. «Se'rdica». A: William Smith. Dictionary of Greek and Roman Geography, illustrated by numerous engravings on wood. Londres: Walton and Maberly & John Murray, 1854.
# Talismà

Un talismà és un objecte al qual hom atribueix poders màgics o religiosos destinats a protegir, curar o fer mal a les persones a qui va destinat. Sovint és un objecte portàtil, que hom duu a sobre, tot i que també existeixen talismans integrats de forma permanent en arquitectures. Són talismans, per exemple, la llàntia d'Aladí o la vara d'Aaron. Els talismans estan estretament relacionats amb els amulets, amb els quals comparteixen moltes funcions.

## Etimologia

Del francès talisman, i aquest, del persa طلسم‌ها, telesm-hâ, plural de طلسم, telesm, o de l'àrab طلاسم, ṭalāsim, plural de طِلَسْم, ṭilasm, ambdós mots amb el mateix significat, llengües que prenen el mot del grec τέλεσμα, télesma, ‘cerimònia religiosa’, ‘amulet’, derivat de τελέω, teléo, ‘complir’, ‘fer un sacrifici’.

## Referències

* ↑ «Talismà». Gran Enciclopèdia Catalana. Barcelona: Grup Enciclopèdia Catalana.
* ↑ «Talismà». Gran Diccionari de la Llengua Catalana. Barcelona: Grup Enciclopèdia Catalana.
* ↑ «talisman - Definition of talisman in English by Oxford Dictionaries». Arxivat de l'original el 8 de novembre 2018.

## Vegeu també

* Bossa de medicina
# Suchomimus

Suchomimus ("imitador de cocodril") és un gènere de dinosaure teròpode amb una boca similar a la dels cocodrils i dents esmolades. Feia fins a 11 metres de llargada i pesava entorn de 2 tones. La seva morfologia cranial sembla feta específicament per una alimentació piscívora, però els cocodrils comparteixen aquests trets i cacen preses de tota mena. Visqué a l'Àfrica durant el Cretaci mitjà (fa 100 milions d'anys). El paleontòleg Paul Sereno i el seu equip foren els qui descobriren Suchomimus l'any 1997 al Sàhara a prop del desert de Tenere, Nigèria.
# Suchwiin bulmyeong

Address Unknown (hangul : 수취인불명; RR : Suchwiin bulmyeong) és una pel·lícula dramàtica de Corea del Sud escrita i dirigida per Kim Ki-duk, estrenada el 2001. Va ser la pel·lícula inaugural de la 58a Mostra Internacional de Cinema de Venècia. La pel·lícula està basada en històries de la vida real de la vida del director, i les conegudes per ell.

## Argument

Els residents que viuen al camp de Corea del Sud al voltant d'una base militar nord-americana es veuen afectats per la seva presència. Aquests inclouen un soldat nord-americà inestable i gairebé psicòtic (Mitch Malem) que sobreviu amb una dieta de LSD i ràbia, Eun-ok, una noia amb un ull defectuós, Jihum un noi solitari i Chang-guk, que viu a un vell autobús abandonat de la Força Aèria dels EUA amb la seva mare. Ella ha ensenyat anglès a Chang-guk en un intent de preparar-lo per a la seva nova vida als Estats Units, reunit amb el seu pare a qui ella envia per correu electrònic regularment, encara que les cartes sempre es tornen "adreça desconeguda".

## Repartiment

* Yang Dong-geun : Chang-kuk
* Park Min-jung : Eun-wook
* Kim Young-min : Ji-heum
* Bang Eun-jin : La mare de Chang-kuk
* Myung Kye-nam : El pare de Ji-heum
* Lee In-wook : La mare d'Eun-wook
* Jo Jae-hyeon : Ull de gos
* Oh Jung-se : un policia

## Recepció

La pel·lícula va tenir una bona acollida en general. La direcció de Kim Ki-duk és excel·lent. Les seves imatges capturen la desolació buida i incessant de l'entorn del poble. Amb la fotografia de Seo Jeong-min, la imatge sembla bruta i freda, com si s'hagués arrossegat pel sòl humit i brut abans de ser processada. Hi ha molt poca cosa de bonic o pintoresc, la paleta de colors desprèn una sensació tèrbola. A més, manté el sentit pesat de la metàfora dins de la peça. Sovint les escenes passen a porta tancada o estan enfosquides per làmines de plàstic, branques o tanques de cadena. Bona part també es desenvolupa a distància. Aquests personatges estan atrapats en aquest lloc, més enllà de l'ajuda d'altres, tant si ho saben com si no.

## Referències

* ↑ Adress Unknown a Sancho Does Asia
* ↑ Costello, Paul. «A Cinephile's Journey: Address Unknown (2001)», 28-06-2011. [Consulta: 7 desembre 2016].

## Enllaços externs

* Tràiles de la pel·lícula a YouTube
# Tafi (llengua)

El tafi (o tegbo) és una llengua kwa oriental que parlen els tafi de la regió Volta de Ghana. Hi ha entre 4.400 (2003) i uns 5.800 tafi. El seu codi ISO 639-3 és tcd i el seu codi al glottolog és tafi1243.

## Família lingüística

Segons l'ethnologue, el tafi és una llengua kwa oriental que pertany al subgrup de les llengües avatime-nyangbos juntament amb l'avatime i el nyangbo. Segons el glottolog, juntament amb el nyangbo formen les llengües nyangbo-tafi que són llengües avatime-nyangbos, que al mateix temps són llengües gbes del grup ka-Togo.

## Situació territorial i pobles veïns

El territori dels tafi està situat al nord de la ciutat de Ho, a prop de la frontera amb Togo, a la regió Volta del centre-est de Ghana.
Segons el mapa lingüístic de Ghana de l'ethnologue el territori tafi és un petit territori que està situat pocs quilòmetres a l'oest de la frontera amb Togo. Aquest, juntament amb els territoris dels logbes, dels nyangbos i dels avatimes, està rodejat del territori molt més extens dels ewes.

## Dialectes i semblança amb altres llengües

El tafi no té cap dialecte conegut. És el 83% semblant a nivell lèxic amb el nyangbo i un 73% amb l'ewe.

## Sociolingüística, estatus i ús de la llengua

El tafi és una llengua vigorosa (EGIDS 6a): Tot i que no està estandarditzada és utilitzada per persones de totes les edats i generacions tant a la llar com en societat en tots els dominis. És una llengua que no té escriptura. Els tafi també parlen anglès i ewe.

## Referències

* 1 2 3 4 5 «Tafi, a language of Ghana». ethnologue. [Consulta: 20 març 2015].
* 1 2 «Language: Tafi». joshuaproject. [Consulta: 20 març 2015].
* 1 2 «Language: Tafi». glottolog. [Consulta: 20 març 2015].
* ↑ «Avatime-Nyangbo». ethnologue. [Consulta: 16 març 2015].
* ↑ «Mapa lingüísitic de Ghana. El nyango és el número 53». ethnologue. [Consulta: 20 març 2015].
* ↑ «Tafi in the Language Cloud». ethnologue. [Consulta: 20 març 2015].

## Bibliografia

* Bobuafor, Mercy. 2013. A Grammar of Tafi. Universiteit Leiden. 183. 489pp. (dissertació doctoral).
* Bobuafor, Mercy Lamptey. 2009. Noun classes in Tafi: A preliminary analysis. A: Wetzels, Leo W. (ed.), The Linguistics of Endangered Languages: Contributions to Morphology and Morphosyntax, 267-307. Utrecht: LOT.
# Tafirira

Tafirira és el nom històric de la regió on està situada la ciutat de Kano, a Nigèria.
El nom s'emprava al segle xix, però va desaparèixer durant el segle xx. Louis Monteuil hi va estar el 1891 durant la seva exploració de la línia Say-Barroua que marcava les zones britànica i francesa al nord de Nigèria.

## Referències

* Histoire de la conquête du Soudan français (1878-1899)" pel Tinent Gatelet